郡中春讌因贈諸客
作者：白居易
朝代：唐

paragraphs: 僕本儒家子，待詔金馬門。
塵忝親近地，孤負聖明恩。
一旦奉優詔，萬里牧遠人。
可憐島夷帥，自稱爲使君。
身騎牂牁馬，口食塗江鱗。
闇澹緋衫故，斕斑白髮新。
是時歲二月，玉曆布春分。
頒條示皇澤，命宴及良辰。
冉冉趨府吏，蚩蚩聚州民。
有如蟄蟲鳥，亦應天地春。
薰草席鋪坐，藤枝酒注樽。
中庭無平地，高下隨所陳。
蠻鼓聲坎坎，巴女舞蹲蹲。
使君居上頭，掩口語衆賓。
勿笑風俗陋，勿欺官府貧。
蠭巢與蟻穴，隨分有君臣。